記夢
作者：華岳
朝代：宋

paragraphs: 溪泠泠，皷鼕鼕，虛堂淅瀝生寒風。
寒風繞我夢魂去，飛颺直上蓬萊宮。
蓬萊宮殿女如玉，霓裳羽扇環簾櫳。
月娥留我宴珠翠，玳筵間列花叢叢。
酒酣萬象羅心胸，舉盃話別殊匆匆。
青鸞命駕下空闊，一聲璫珮鳴丁東。
被衣起坐周四顧，庭戶悄悄無人蹤。
銀河萬里倒澄碧，冰鑑半輪斜倚空。
橫江孤鶴一聲唳，喚起鄉心千萬重。